VSL sklep I Cpg 369/2013
Datum: 2013-03-21T01:00:00.000+01:00
ecli: ECLI:SI:VSLJ:2013:I.CPG.369.2013
sodisce: Višje sodišče v Ljubljani
oddelek: Gospodarski oddelek
institut: ugovor zoper plačilni nalog - nepravilna odmera sodne takse - pritožba zoper sklep o nadaljevanju postopka - posebna pritožba, ki ni posebej taksirana in ni takse prosta
jedro: Sodišče prve stopnje je takso za pritožbo pravilno odmerilo po tarifni številki 30010 taksne tarife, ki v primeru postopka o posebnih pritožbah, ki niso posebej taksirane in niso takse proste, določa plačilo sodne takse v znesku 33,00 EUR.
zveza: ZST-1 člen 34a. 
    		  ZST-1 tarifna številka 30010.

## Jedro

Sodišče prve stopnje je takso za pritožbo pravilno odmerilo po tarifni številki 30010 taksne tarife, ki v primeru postopka o posebnih pritožbah, ki niso posebej taksirane in niso takse proste, določa plačilo sodne takse v znesku 33,00 EUR.

## Izrek

Pritožba se zavrne in se izpodbijani sklep potrdi.

## Obrazložitev

1. Sodišče prve stopnje je z izpodbijanim sklepom ugovor tožene stranke zoper plačilni nalog za plačilo sodne takse naslovnega sodišča opr. št. I Pg 3348/2010 z dne 23.11.2012 zavrnilo.

2. Tožena stranka je zoper sklep vložila pravočasno pritožbo in zatrjevala, da je taksa v obravnavanem primeru nedvomno nepravilno odmerjena in mora znašati 12,00 EUR. Pritožbenemu sodišču je smiselno predlagala, naj pritožbi ugodi in izpodbijani sklep spremeni tako, da takso pravilno odmeri.

3. Pritožba ni utemeljena.

4. Sodišče prve stopnje je dne 23.11.2012 toženi stranki izdalo plačilni nalog I Pg 3348/2010 za plačilo sodne takse za pritožbeni postopek po tarifni številki 30010 Zakona o sodnih taksah (v nadaljevanju ZST-1), v znesku 33,00 EUR, zoper katerega je tožena stranka ugovarjala iz razloga, ker je taksa previsoko odmerjena (prvi odstavek 34. a člena ZST-1).

5. Sodišče prve stopnje je toženi stranki z izpodbijanim plačilnim nalogom odmerilo sodno takso za pritožbo z dne 13.11.2012, ki jo je tožena stranka vložila zoper odločbo sodišča prve stopnje z dne 18.10.2012, pri čemer je štelo, da je tožena stranka pritožbo vložila zoper sklep o nadaljevanju postopka (točka I. navedene odločbe).

6. Sodišče prve stopnje je takso za navedeno pritožbo pravilno odmerilo po tarifni številki 30010 taksne tarife (poglavje 3. Posebne takse), ki v primeru postopka o posebnih pritožbah, ki niso posebej taksirane in niso takse proste, določa plačilo sodne takse v znesku 33,00 EUR. Tožena stranka pa tudi v pritožbi ni pojasnila, zakaj meni, da je pravilna višine sodne takse v obravnavanem primeru 12,00 EUR.

7. Sodišče prve stopnje je torej pravilno uporabilo materialno pravo in pri odločanju ni zagrešilo nobene od kršitev na katere je dolžno pritožbeno sodišče paziti po uradni dolžnosti (2. odstavek 350. člena ZPP). Pritožbeno sodišče je zato na podlagi 2. točke 365. člena ZPP pritožbo kot neutemeljeno zavrnilo ter potrdilo izpodbijani sklep.